b'\n_START_ARTICLE_\nV\xc3\xa4in\xc3\xb6 Kankaanp\xc3\xa4\xc3\xa4\n_START_SECTION_\nOpiskelu\n_START_PARAGRAPH_\nRatsutilallisen poika V\xc3\xa4in\xc3\xb6 Kankaanp\xc3\xa4\xc3\xa4 p\xc3\xa4\xc3\xa4si ylioppilaaksi Tampereen Reaalilyseosta vuonna 1899. H\xc3\xa4n opiskeli ensin Mustialan maanviljeysopistossa, josta h\xc3\xa4n valmistui agronomiksi vuonna 1902. El\xc3\xa4inl\xc3\xa4\xc3\xa4k\xc3\xa4riksi h\xc3\xa4n valmistui 1908 Saksan Hannoverista. V\xc3\xa4it\xc3\xb6skirjaa h\xc3\xa4n siirtyi tekem\xc3\xa4\xc3\xa4n Leipzigiin ja v\xc3\xa4itteli el\xc3\xa4inl\xc3\xa4\xc3\xa4ketieteen tohtoriksi 1911. V\xc3\xa4it\xc3\xb6skirjan nimi oli Experimentelle Studien \xc3\xbcber das Vorkommen und die Lebendauer der Tuberkelbazillen im K\xc3\xa4se. Kankaanp\xc3\xa4\xc3\xa4 jatkoi opintojaan Helsingin yliopistossa, jossa h\xc3\xa4n suoritti filosofian maisterin tutkinnon 1913 ja lisensiaattitutkinnon 1916. Samana vuonna h\xc3\xa4n v\xc3\xa4itteli filosofian tohtoriksi v\xc3\xa4it\xc3\xb6skirjalla Experimentelle Studien \xc3\xbcber das Verhalten des Knochenmarkes bei verschiedenen Infektionen.\n_START_SECTION_\nTy\xc3\xb6ura\n_START_PARAGRAPH_\nHeti valmistuttuaan Saksasta Kankaanp\xc3\xa4\xc3\xa4 sai l\xc3\xa4\xc3\xa4kint\xc3\xb6hallituksesta apulaiskonsulentin viran naudan tuberkuloosin vastustamiseksi. Vuosina 1914\xe2\x80\x931919 h\xc3\xa4n toimi Helsingin teurastuslaitoksen johtajana ja t\xc3\xa4m\xc3\xa4n j\xc3\xa4lkeen kaksi vuotta Valtion El\xc3\xa4inl\xc3\xa4\xc3\xa4kint\xc3\xa4laboratorion johtajana. Helsingin yliopiston kotiel\xc3\xa4inhygienian dosenttina Kankaanp\xc3\xa4\xc3\xa4 toimi vuosina 1921\xe2\x80\x931949. Vuonna 1921 h\xc3\xa4nest\xc3\xa4 tuli my\xc3\xb6s l\xc3\xa4\xc3\xa4kint\xc3\xb6hallituksen el\xc3\xa4inl\xc3\xa4\xc3\xa4kint\xc3\xa4asiain asessori. Tuota virkaa h\xc3\xa4n hoiti vuoteen 1928, jolloin h\xc3\xa4net nimettiin el\xc3\xa4inl\xc3\xa4\xc3\xa4kint\xc3\xa4osaston p\xc3\xa4\xc3\xa4llik\xc3\xb6ksi. Kun kyseinen osasto siirrettiin Maatalousministeri\xc3\xb6\xc3\xb6n, h\xc3\xa4n toimi osaston osastop\xc3\xa4\xc3\xa4llikk\xc3\xb6n\xc3\xa4 1930\xe2\x80\x931945 ja ylijohtajana 1945\xe2\x80\x931951 el\xc3\xa4kkeelle j\xc3\xa4\xc3\xa4miseen saakka. Professorin arvonimi Kankaanp\xc3\xa4\xc3\xa4lle my\xc3\xb6nnettiin vuonna 1940._NEWLINE_Kankaanp\xc3\xa4\xc3\xa4 johti ty\xc3\xb6t\xc3\xa4 tarttuvien el\xc3\xa4intautien vastustamiseksi. H\xc3\xa4nen aikanaan Suomeen saatiin ensimm\xc3\xa4inen yhten\xc3\xa4inen el\xc3\xa4intautilaki, jonka avulla Suomi muun muassa vapautui ensimm\xc3\xa4isen\xc3\xa4 Euroopassa naudan tuberkuloosista vuonna 1939 ja luomistaudista 1948. Kankaanp\xc3\xa4\xc3\xa4 oli taustavaikuttajana my\xc3\xb6s lihantarkastuslain (1922) ja maidontarkastuslain (1946) l\xc3\xa4pivienniss\xc3\xa4. H\xc3\xa4n oli Suomen vakituinen edustaja Pariisissa toimivassa kansainv\xc3\xa4lisess\xc3\xa4 el\xc3\xa4intautitoimistossa OIE:ss\xc3\xa4 (Office International des Epizooties) vuosina 1925\xe2\x80\x931954. Kankaanp\xc3\xa4\xc3\xa4 julkaisi useita tutkimuksia el\xc3\xa4intaudeista ja hygienian alalta._NEWLINE_Kankaanp\xc3\xa4\xc3\xa4n aloitteesta Valtion El\xc3\xa4inl\xc3\xa4\xc3\xa4kint\xc3\xa4laboratorio sai uuden rakennuksen vuonna 1937 Helsingin H\xc3\xa4meentien varteen. Samalla alueelle varattiin tontti El\xc3\xa4inl\xc3\xa4\xc3\xa4ketieteellist\xc3\xa4 korkeakoulua varten. Kankaanp\xc3\xa4\xc3\xa4 ajoi vahvasti koulun perustamista Suomeen, ja laki El\xc3\xa4inl\xc3\xa4\xc3\xa4ketieteellisest\xc3\xa4 korkeakoulusta (1945) oli pitk\xc3\xa4lti h\xc3\xa4nen ansiotaan. H\xc3\xa4n toimi korkeakoulun v\xc3\xa4liaikaisen hallituksen puheenjohtajana koulun aloittaessa my\xc3\xb6hemmin toimintansa. H\xc3\xa4n oli korkeakoulun ensimm\xc3\xa4inen kunniatohtori vuonna 1958.\n_START_SECTION_\nSuomen El\xc3\xa4inl\xc3\xa4\xc3\xa4k\xc3\xa4riyhdistys\n_START_PARAGRAPH_\nKankaanp\xc3\xa4\xc3\xa4 oli aktiivinen Suomen El\xc3\xa4inl\xc3\xa4\xc3\xa4k\xc3\xa4riyhdistyksess\xc3\xa4. H\xc3\xa4n toimi ensin yhdistyksen rahastonhoitajana, sitten sihteerin\xc3\xa4 ja vuosina 1921\xe2\x80\x931925 yhdistyksen puheenjohtajana. Kansainv\xc3\xa4lisen el\xc3\xa4inl\xc3\xa4\xc3\xa4k\xc3\xa4rikongressin j\xc3\xa4sen h\xc3\xa4n oli vuodesta 1938.\n_START_SECTION_\nPerhesuhteet\n_START_PARAGRAPH_\nKankaanp\xc3\xa4\xc3\xa4n vanhemmat olivat ratsutilallinen Karl Emil Kankaanp\xc3\xa4\xc3\xa4 ja Marjaana Ahlfors. Vuonna 1902 h\xc3\xa4n meni naimisiin Tyyne Anna Elin Maunulan kanssa. Avioliitto p\xc3\xa4\xc3\xa4ttyi eroon vuonna 1933. Toisen avioliiton V\xc3\xa4in\xc3\xb6 Kankaanp\xc3\xa4\xc3\xa4 solmi vuonna 1947 Saimi Eliina Turusen kanssa.'